
Del 1. Vera

Det nærmet seg halv seks da Alex svingte inn foran huset. Han hadde sønnens løfte friskt i minnet, og i stedet for å kjøre inn i garasjen lot han bilen stå ute på gårdsplassen.

Døra hadde knapt rukket å slå igjen bak ham før Martin stakk hodet ut i gangen:

«Hei, pappa. Når drar vi?»

«Straks. Gi meg et par minutter,» svarte Alex, mens han bøyde seg for å ta av skoene.

Det var lett å forstå gutten. I oktober fylte han atten, og da kunne han endelig ta førerprøven og kjøpe seg bil – om ikke ny, så i hvert fall sin egen.

Alex gikk inn i stua. Lille Emma satt på gulvet med lekene sine. Da hun fikk øye på faren, spratt hun opp og løp ham i møte:

«Pappa er hjemme! Mamma, pappa er hjemme!»

Han lo, løftet henne opp og bar henne inn på kjøkkenet. Vera sto ved komfyren, snudde seg og kysset ham raskt på kinnet.

«Er du sulten?»

«Som en ulv.»

«Vil du ha suppe? Bønnesuppe, den du liker.»

«Jeg vil ha det senere,» han ristet på hodet, «jeg tar bare en matbit, så drar vi med Martin.»

«Han har ventet på deg hele dagen,» bemerket hun, mens hun tok fram ost, skinke og et glass sylteagurker fra kjøleskapet.

«Agurk! Jeg vil ha agurk,» erklærte Emma og kravlet opp på stolen sin.

Vera fulgte smilende med mens mannen spiser.

«Skal jeg lage en til?»

«Nei. Jeg vil ikke ødelegge appetitten. Forresten, hva blir det til middag?»

«Jeg kjøpte kylling.»

«Flott.»

Martin kikket inn på kjøkkenet.

«Martin, vil du ha noe å spise?» spurte Vera raskt.

«Nei, jeg er ikke sulten. Pappa, er du klar snart?»

«Jepp,» svarte Alex og reiste seg. «Gå og ta på deg skoene.»

Martin tuslet ut i gangen.

«Kjør forsiktig,» sa Vera med et lite smil.

Alex kom bort til kona og la armene rundt henne.

«Bli med oss!» sa han plutselig.

Vera ristet på hodet:

«Jeg tenkte å vaske klær.»

«Det er ingen unnskyldning, kast dem i vaskemaskinen og kom.»

«Og så er det middag å lage.»

«Hør her. Jeg skal ta klesvasken og hjelpe til med maten når vi kommer tilbake.»

Hun smilte lurt:

«Lover du?»

«Det lover jeg. Kom igjen, da!»

«Vel, hvis det er tilfelle,» sa Vera. «Det var bare én viktig person igjen å ordne.»

Alex snudde seg til datteren:

«Skal vi ta en kjøretur?»

Emma nikket fornøyd:

«Kjøre! Kjøre!»

«Hvor skal vi dra?» spurte Vera og hjalp datteren opp av stolen.

«Utenfor byen. Vi må trene på riktig posisjon i veibanen.»

«Da rekker jeg kanskje å plukke litt sopp?»

«Kanskje det,» nikket Alex. «Jeg har hørt at det er mye kantareller i år.»

«Kle på Emma, så setter jeg i gang vaskemaskinen.»

De kjørte ut av byen. Martin satt ved siden av faren i forsetet, så sløvt ut av vinduet. Utydelige lyder strømmet ut av øretelefonene hans. Alex kastet et blikk på Vera i bakspeilet. Blikket deres møttes, og hun smilte mildt og nikket mot Emma, som slumret i barnesetet. Datteren sovnet nesten alltid i bilen. De små hendene hennes holdt rundt en fillete kosekanin.

Septembersolen nærmet seg horisonten. Grå tordenskyer drev sakte inn fra sør. Bilen slynget seg jevnt og rolig langs den svingete landeveien, før den klatret opp en bakke som begrenset sikten til motgående kjørefelt. Det perfekte stedet for øvelseskjøring. Endelig senket Alex farten og svingte inn på en liten plass der skogen plutselig åpnet seg.

«Er du klar?» spurte han sønnen.

Som svar gikk Martin ut av bilen, løp rundt den og satte seg i førersetet.

Vera la et lett teppe over den sovende datteren, tok kurven og gikk også ut av bilen.

Alex så tvilende opp på himmelen:

«Jeg tror det kommer til å regne snart. Blir du ikke våt?»

«Hvis noe skjer, gjemmer jeg meg i låven,» Vera nikket mot den skjeve låven bortenfor.

«Greit, vi blir ikke lenge,» lovet Alex og kysset kona på kinnet. «Holder det med en halvtime?»

«Selvsagt. Kjør forsiktig.»

Vera så etter bilen som forsvant i det fjerne, og krysset veien. De første kantarellene fant hun nesten med en gang. De tittet frem fra mosen som små lykter. Det var mye sopp, og Vera gikk dypere og dypere inn i skogen. Foran henne bredte det seg ut et teppe av lave tyttebær busker. Hun bøyde seg ned for å plukke noen bær, da hun plutselig hørte rasling i tørre greiner bak seg. Vera snudde seg raskt og stivnet. Rett ved siden av henne, bare to skritt unna, stod en elg. Det store geviret berørte grenene på trærne. Kvinnen og dyret stod urørlig og stirret på hverandre.

***

«Skal vi bytte plass?» spurte Martin etter å ha parkert igjen ved den gamle låven.

«Jeg ser ingen grunn til det, med mindre du er sliten.»

«Jeg er ikke sliten!»

«Da kan du kjøre oss hjem,» smilte Alex og så ut av vinduet etter kona.

Vera var ikke der enda. Det virket som hun hadde blitt oppslukt av soppsankingen. De måtte vente litt.

Martin kastet et blikk på søsteren som sov, og forsikret seg om at stemoren ikke var i nærheten, og så alvorlig på faren:

«Pappa, jeg vil selge mopeden.»

«Er det ikke litt tidlig?»

Alex vendte seg mot sønnen.

«Hva om du ikke består førerprøven?»

«Har du ikke troa på meg?»

«Jo da. Jeg tror på deg, men du har selv sagt at sensorene er veldig strenge. Truls klarte det ikke på første forsøk.»

«I motsetning til meg har Truls aldri kjørt moped. Men jeg er trygg i trafikken. Du har sett det selv. Du skjønner, pappa, det er allerede midten av september, og hvis jeg ikke selger mopeden nå, blir den stående hele vinteren. Og jeg trenger de pengene. Jeg må kjøpe meg bil.»

«Hvor mye mangler du?»

«Jeg vet ikke,» Martin trakk på skuldrene. «Mamma sier at den ikke bør være for dyr.»

«Mamma har rett,» nikket Alex.

«Men den kan ikke være for billig heller. Ellers må den repareres hele tiden, og det koster mye.»

«Og det er også helt riktig.»

«Så jeg tenker på noe til rundt tjuefem–tretti tusen. Jeg har spart opp elleve tusen. For mopeden håper jeg å få seks tusen. Jeg kjøpte den for åtte. Mamma og Erik har lovet å gi meg fem tusen. Det blir tjueto.»

«Jeg legger til det du mangler,» forsikret Alex.
Martin lyste opp:
«Takk, pappa! Jeg skal betale tilbake. Jeg har bestemt meg for å finne en jobb.»

«Hva med skole?» Alex rynket pannen.

«Jeg kan jobbe på fritiden,» ga Martin seg ikke. «Se på Rune, han jobber på bensinstasjonen i helgene. Han skrøt av at han tjente åtte tusen forrige måned. Jeg kan også klare det.»

«Prøv,» samtykket Alex og kikket igjen ut av vinduet. «Hvor blir det av Vera?»

«Vil du at jeg skal tute?»

«Ikke gjør det. Du kan vekke Emma. Jeg går ut og ser.»

Alex gikk ut av bilen. Skogen omsluttet ham straks med en stillhet som bare ble brutt av løvets rasling og sporadisk fuglesang. Det var blitt kjøligere. Han hutret og kneppet igjen den lette jakken og så seg rundt. Skogen sto som en vegg på begge sider av veien.

Han gikk sakte langs veien et stykke, mens han stirret inn gjennom det tette krattet.

«Vera!» ropte han.

Stillhet. Han krysset veien og prøvde å se etter henne mellom trærne. Ingen der. Han så på klokken. Det hadde gått omtrent femti minutter siden de skiltes – hun burde ha vært tilbake nå. Han tok frem telefonen. Ingen dekning. En ubehagelig følelse begynte å vokse i ham, vagt. Skogen, som tidligere hadde virket fredelig og velkjent, føltes nå truende.

Han gikk raskt tilbake til bilen.

«Tut,» sa han til sønnen.

Martin adlød og trykket på hornet. Emma våknet og begynte å gråte med en gang. Alex åpnet bakdøren og løftet den søvnige datteren opp i armene.

«Tut igjen!»

Den høye lyden fikk Emma til å gråte enda mer. Alex holdt henne tett inntil seg og prøvde å roe henne ned. Det ble merkbart mørkere. Tunge tordenskyer samlet seg på himmelen. Alex så hjelpeløst rundt seg. Tankene hans raste febrilsk, og hjertet banket raskere og raskere.

«Gå ut av bilen,» beordret han plutselig sønnen.

Martin adlød, og Alex ga ham den gråtende Emma.

«Vent her. Vera må snart komme tilbake. Jeg skal kjøre litt og se etter henne.»

Alex kjørte sakte, speidet inn i den mørke skogen. Innimellom brukte han hornet. Etter omtrent ti kilometer innså han at det var meningsløst – Vera ville ikke rukket så langt på en time. Det eneste håpet var at hun kunne ha kommet ut på veien i den andre retningen. Alex snudde bilen og kjørte tilbake til barna.

«Hvor er mamma?» spurte Emma og gned de tårevåte øynene sine med en liten hånd.

«Mamma kommer snart,» lovet Alex.

«Jeg fryser og er sulten,» klaget jenta.

«Vi drar hjem. Sett dere i bilen.»

Barna klatret inn i baksetet.

«Er mamma hjemme?» spurte Emma igjen, mens hun klemte på den slitte kosekaninen sin.

«Mamma er på jobb,» løy han.

Alex kunne se at Martin var redd og hadde mange spørsmål han ikke turte å stille.

«Følg med på høyre side,» sa Alex da han kjørte bort fra parkeringsplassen.

Selv gransket han skogen på venstre side av veien. Så snart det var dekning på telefonen ringte han Vera, men telefonen hennes var utenfor rekkevidde. Alex kjente panikken bygge seg opp. Han grep rattet hardt og økte farten.

De nærmet seg huset da Alex brått svingte rundt og kjørte mot sentrum.

«Hvor skal vi?» spurte Martin.

«Til McDonald’s. Dere trenger mat.»

Hjemme igjen plasserte Alex barna på kjøkkenet og ga dem matposene. Selv gikk han inn i stua og ringte Vera igjen. Ingen svar. Han tok noen dype åndedrag for å roe ned pulsen og slo et nytt nummer.

Det tok litt tid før noen svarte.

«Alex?» Tonen til ekskona hans var overrasket.

«Hei Kristina.»

«Har det skjedd noe?»

«Jeg vet ikke ennå,» svarte han, og stemmen hans skalv svakt.

«Er det noe med Martin?»

«Nei-nei, han har det bra. Vera er borte.»

Det ble stille i andre enden et øyeblikk.

«Borte?»

«Hun gikk seg vill i skogen, tror jeg. Kan du passe Martin og Emma?»

«Og Emma?!»

Hennes misnøye var åpenbar. Alex fryktet at hun skulle si nei.

«Vær så snill!» sa han med bedende stemme. «Jeg må finne Vera. Emma er for liten til å bli hjemme med Martin alene. Hjelp meg, Kristina!»

Et kvarter senere ringte det på døren. Alex skyndte seg for å åpne. På trappa sto Kristina. Hun merket skuffelsen i ansiktet hans og konstaterte:

«Hun har ikke kommet tilbake.»

«Nei.»

«Slapp av, hun dukker nok opp,» sa Kristina med et snev av likegyldighet i stemmen og gikk forbi ham.

Så ropte hun:

«Martin, er du klar?»

«Fem minutter, mamma,» kom det fra et sted på baksiden av huset.

«Jeg burde vel pakke noe for Emma?» Alex gned hjelpeløst tinningene sine. «Beklager, hodet mitt fungerer ikke klart.»

«Vil dette vare lenge?» spurte hun kjølig.

«Nei, så snart Vera bli funnet, skal jeg ...»

«Og hvis hun aldri …» Kristina stoppet opp og bet seg i leppen, men Alex forstod hva hun mente.

«Emma skal bare overnatte hos deg i natt, og hun må kjøres til barnehagen i morgen tidlig. I verste fall ber jeg mamma komme i morgen.»

«Unnskyld, det var ikke meningen,» sa Kristina angrende. «La meg hjelpe. Hvor er bleiene hennes?»

«Emma bruker ikke bleier lenger.»

«Imponerende. Hva skal jeg lage til middag?»

«Barna har allerede spist.»

«Blir hun redd på fremmede steder?» spurte Kristina, fortsatt tvilende.

«Jeg håper ikke det. Det viktigste er at hun ikke glemmer sin langørede venn.»

Martin dukket opp fra rommet sitt.

«Jeg er klar,» sa han og satte skolesekken på gulvet.

Alex og Kristina gikk inn i stuen. Emma satt på teppet, omgitt av lekene sine, og så på TV. Alex satte seg på huk foran henne.

«Emma, Martin og Kristina inviterer deg på besøk.»

«Deg og?» spurte jenta.

«Nei, jeg blir hjemme. Jeg må jobbe.»

«Når kommer mamma?»

«Snart.»

«Når snart?»

«Så snart hun er ferdig, kommer hun hjem.»

Han løftet datteren opp og gikk ut sammen med de andre. Etter å ha flyttet barnesetet til Kristinas bil, kysset Alex datteren og hvisket:

«Vær flink jente, hør på Kristina, så ses vi i morgen.»

Martin nølte, han sto og trippet med føttene.

«Pappa, kanskje jeg skal bli igjen her?» foreslo han.

«Nei, dra med mamma,» Alex klappet ham på skulderen.

Martin nikket stille og satte seg i bilen.

«Kristina,» Alex nølte litt og så på ekskona, «takk.»

«Hold meg oppdatert,» ba hun i en ganske fredelig tone.

Så snart bilen forsvant rundt svingen, ble den tunge kveldshimmelen plutselig revet opp av et lyn som opplyste gatene utenfor. Regnet styrtet ned. Alex løp inn i huset. Det viktigste nå var å ikke få panikk.

Han grep et ullpledd fra sofaen, stormet inn på soverommet, åpnet skapdørene og begynte å dra ut: en tykk genser, en langermet t-skjorte, ullsokker. Vera måtte skifte til tørre klær. Kanskje han skulle lage en termos med varm te, så hun kunne varme seg? Nei, det var ikke tid. Han måtte dra.

Med klærne i armene løp han ut, låste døren og stoppet plutselig opp. Hva om hun kom hjem mens han var borte? Alex låste opp igjen, tok Veras nøkkelknippe og kikket bort på det opplyste nabohuset. Han løp bort og trykket på ringeklokken. Utålmodig trampet han på trappen. Tiden sneglet seg frem. Alex ringte på igjen.

Til slutt åpnet døren seg, og en høy, eldre mann dukket opp i døråpningen.

«Hei, Kris,» sa Alex, mens han kjempet mot utålmodigheten.

«Hei, Alex. Har det skjedd noe?»

«Vera glemte husnøklene sine, og jeg må av gårde,» forklarte Alex raskt. «Kan du gi henne nøklene hvis hun kommer før meg, og be henne ringe meg med en gang?»

Kris nikket uten et ord og tok nøklene.

***

Midt på natten gikk soveromsdøren stille opp. Erik, som alltid sov lett, løftet seg misfornøyd opp på albuen for å se mot den smale lysstripen som skar inn i soverommet, og dyttet borti Kristina. Hun, søvnig og forvirret, stirret på mannen sin. Han nikket mot den åpne døren.

Emma sto på dørterskelen. Det blonde håret hennes var rufsete, og Martins barne-T-skjorte, som hun hadde brukt som nattkjole, hadde sklidd til siden og rakk henne nesten ned til hælene. I hendene holdt hun den ramponerte favoritt kosekaninen sin.

«Hvor er mammaen min?» spurte Emma stille.

Kristina jumpet ut av sengen, løp bort til jenta og spurte mykt:

«Hva sier du, kjære?»

«Hvor er mamma?» gjentok Emma enda mer lavere.

Kristina så de store tårene som trillet fra barnets øyne, og klemte den lille jenta tett inntil seg.

***

Melodien var myk, men insisterende, og lyden ble stadig høyere, som om den omsluttet ham og trakk ut av søvnens grep. Uten å åpne øynene strakk Alex ut hånden og slo av alarmen på telefonen. Det var på tide å stå opp. Han strakte seg, kjente en uvant verk i hele kroppen og åpnet øynene sakte.

Rett foran ham lå mobiltelefonen, og ved siden av den stod en kopp med kald te. Han satt ved kjøkkenbordet, fullt påkledd. Alex rynket pannen og prøvde å huske hvordan han hadde havnet der. Hadde han virkelig sovnet sånn? Plutselig slo én tanke ned i ham som en iskald bølge, og fikk ham til å våkne helt: Vera!

Han hoppet opp fra stolen og løp inn på soverommet, vel vitende om svaret på forhånd og livredd for at det skulle være sant. Det var ingen på soverommet. Sengen var pent redd opp. Garderoben stod på vidt gap, skuffene var trukket ut – han hadde lett etter de varme klærne hennes i går. Så han hadde ikke drømt dette marerittet.

Han kastet et blikk på klokken – 07:01. Vera hadde vært borte i over tolv timer. Alex løp tilbake til kjøkkenet og grep telefonen. Ingen meldinger. Ingen tapte anrop. Hennes telefon var fortsatt utilgjengelig.

Han sank tungt ned på stolen og forsøkte å roe ned det paniske åndedrettet. Etter en stund klarte han endelig å samle tankene og slo nummeret til politiet.

***

Solveig hadde vært pensjonist i fire år, men hun var fortsatt en sprek og energisk dame. Hennes eneste sønn bodde med familien sin i Trondheim, men hun hadde ikke villet forlate hjemstedet og bodde i det gamle huset hun hadde arvet fra foreldrene sine, sammen med sin trofaste hund.

Solveig likte å legge seg tidlig, og vanen med å stå opp til jobb hadde holdt seg – hver morgen våknet hun rundt seks. Hun drakk en kaffekopp og gikk en tur med Frodo.

Været var på deres side i dag. Den tidlige morgenen etter nattens regnvær var kjølig og frisk. De gikk i rolig tempo, nøt stillheten og nådde snart innsjøen, som var skjult under et lett teppe av morgentåke. Frodo snuste rundt på bakken og stoppet plutselig helt nede ved vannet. Snuten hans pekte mot noe merkelig.

Solveig gikk nærmere og så en telefon. Noen har sikkert mistet den og er veldig lei seg nå, tenkte hun.

Hun fikk straks en idé: å legge ut en melding på Facebook. Solveig nikket for seg selv, la telefonen i lommen og fortsatte turen.

***

Lars stoppet bilen foran huset som var oppgitt i rapporten og kastet et raskt blikk på Anette, som satt ved siden av ham. Hun var fokusert på det kommende avhøret og, uten å se på ham, men som om hun følte blikket hans, sa kaldt:

«Jeg leder avhøret. Du blander deg ikke inn.»

Lars forventet ikke noe annet. Han hadde vært i avdelingen i mindre enn en måned, rett fra Politihøgskolen. Det var tydelig at ingen tok ham på alvor. Det hadde vært bedre om han hadde hatt en mannlig mentor. De ville ha funnet tonen med en gang. Så mange temaer: biler, sport, musikk, jenter, og mer. Et hav av felles interesser. Men nei. Han ble tildelt Anette. For andre så det vel ut som om han gikk rundt med moren sin. Denne dama burde etter hans mening allerede vært pensjonert. Han hadde ikke noe å snakke med henne om. Hun ignorerte ham hele tiden. For Anette var han enten sjåfør eller bud. Og han som var en av de beste i klassen. Var det en slik mentor han hadde drømt om? Greit, lovet Lars seg selv nok en gang. Han skulle fullføre praksisperioden og flytte til Oslo eller Bergen. Der skjer det ekte saker, ekte etterforskninger. Da skal jeg vise hva jeg duger til, tenkte han.

Anette lukket notatblokken sin, steg ut av bilen uten et ord, rettet uniformen og gikk mot huset. Lars skyndte seg etter henne. Døren ble åpnet nesten umiddelbart. På dørterskelen sto en stor mann rundt femti år gammel med rufsete skjegg. Klærne hans var krøllete. Selv om øynene hans glitret febrilsk, vitnet posene under dem om en søvnløs natt. Men det som slo Lars mest av alt, var at han var oppskrapet og hadde et stort, hovent blåmerke i pannen. Lars så meningsfylt på Anette, men hun viste ingen reaksjon. De gikk inn i huset.

Lars slo på diktafonen. Anette tok notater på gamlemåten, i en slitt notatbok. Mannen, som het Alex Hansen, fortalte at han og familien hadde kjørt ut av byen på øvelseskjøring. Han viste på et kart nøyaktig hvor kona gikk ut av bilen, beskrev detaljert hva hun hadde på seg, humøret hennes og andre detaljer. Han delte også noen bilder av kona fra telefonen sin. Av spesielle kjennetegn nevnte han et lite fødselsmerke i form av en dråpe rett under høyre øreflipp. På Anettes forespørsel fant han passet hennes. I håndvesken lå lommeboken med bankkort, noen sedler og førerkortet. Nøkkelknippet hennes var hos naboen. Det så ut til at det eneste hun hadde med seg, var mobilen og en kurv.

Lars fulgte nøye med på mannens oppførsel. Det var tydelig at Alex svarte automatisk, noen ganger irritert, til og med aggressivt. Det virket som om tankene hans var langt borte fra dette stedet. Han var tydeligvis desperat etter å komme seg ut for å lete etter kona. Han klarte ikke å sitte stille, vugget frem og tilbake i stolen og klemte håndflatene mellom knærne når han ikke visste hvor han skulle gjøre av de store hendene sine. Anette så på ham med sympati, prøvde å trøste ham, men stilte samtidig ubehagelige spørsmål; forholdet i familien, eventuelle utenomekteskapelige forbindelser og mental helse. Stemmen hennes var myk, men insisterende.

«Vi skal gjøre alt vi kan for å finne kona di,» gjentok hun flere ganger i løpet av samtalen.

Mannen så på henne med smertefulle øyne, og det var uklart om han trodde på det eller ikke.

Til slutt ba Anette om noen personlige eiendeler fra den savnede kvinnen, og de forlot huset.

Tilbake i bilen fordypet Anette seg i notatene sine. Lars derimot klarte knapt å sitte stille. Han var ivrig etter å diskutere informasjonen de hadde fått og dele sine egne teorier om hva som hadde skjedd. Dette var den første virkelig viktige saken i hans karriere. Han kastet utålmodige blikk mot mentoren sin, og til slutt forbarmet hun seg over ham:

«Vel, hva synes du?»

«Mistenkelig fyr. Hvorfor spurte du ham ikke om skrubbsårene i ansiktet og på hendene? Statistikken sier at i de fleste tilfeller av ektefelles død er det den andre parten som står bak. Og her så vi tydelige tegn på kamp.»

«For det første, hvorfor tror du at kvinnen er død? Og for det andre, dette ser ikke ut som spor etter en slåsskamp. Hvis du så nøye på det, hadde kuttene ulik dybde og retning, noe som sannsynligvis er skrubbsår fra busker og greiner, og bekrefter historien hans om å lete i skogen om natten. Men vi skal sjekke den versjonen også.»

Lars åpnet munnen for å fortsette diskusjonen, men Anette avbrøt ham:

«Start bilen. Vi drar til avdelingen. De personlige eiendelene overleverer du til leteteamet. Så skriver du en rapport basert på avhøret og leverer den til meg. Jeg vil sjekke den.»

Lars holdt kjeft og tenkte bittert at så lenge han jobbet sammen med Anette, ville han aldri få sjansen til å vise hva han var god for. For henne, som hadde jobbet med kriminaletterforskning i tre tiår, var han bare en guttunge, som kom rett fra politiskolen. Hun ville neppe høre på ham.

***

Det var meningsløst å bruke helikopter i søket. Høstmorgenen hadde innhyllet skogen i en tett, ugjennomtrengelig tåke. Luften var kald og fuktig. Stillheten ble kun brutt av lyden av skrittene til letemannskapene og gresset som raslet under labbene til sporhunden.

Letingen ble delt mellom to retninger.

Den første gruppen beveget seg langs skogkanten fra parkeringsplassen. Sporhunden, som hadde fått ferten av et spor, førte dem til en grusvei omgitt av høyt ugress og sperret av en gammel bom. Etter å ha gått langs veien flere hundre meter, krysset hunden over til den andre veikanten, og brøytet seg gjennom et tett buskas langs en liten innsjø. Et stykke bortenfor langs stranden stoppet den ved en liten motorbåt som var dratt opp i lyngen. Den snuste rundt båten på alle kanter og begynte å bjeffe, mens den logret ivrig med halen. Den fant ikke noe spor å følge videre fra båten.

Samtidig kom et anrop på radioen til en av letemannskapene. Den andre gruppen hadde mer hell; inne i skogen hadde de funnet en veltet soppkurv med sopp spredt rundt. Men også her forsvant sporet. Hunden gikk i store sirkler, men vendte igjen og igjen tilbake til stedet hvor kurven lå.

Behovet for ekstra ressurser var åpenbart. Lederen for leteteamet fikk beskjed om å innkalle frivillige til et grundig søk i skogen.

***

Viserne på klokken nærmet seg elleve. Kristina satt ved bordet og trommet nervøst med fingrene på kanten før hun tastet inn nummeret til Alex.

«Hei. Er det noe nytt?»

«Ingenting ennå,» svarte Alex kort.

Kristina nølte et øyeblikk.

«Jeg leste om leteaksjonen i lokalavisens nettutgave. Handler ikke det om Vera?»

«Jeg vet ikke. Hva står det der?»

«Det pågår søk etter en savnet kvinne i området Prestebakke,» leste hun høyt fra skjermen.

«Ja, det handler om Vera,» svarte Alex med et tungt sukk.

«Jeg trodde ikke at det var så alvorlig.»

Alex svarte ikke. Kristina lukket øynene et øyeblikk og prøvde å samle tankene. Fingrene hennes fortsatte å dra i kanten av bordet. Hun visste ikke om hun burde nevne det, men til slutt bestemte hun seg og spurte forsiktig:

«Alex, har du vært på Facebook i dag?»

«Nei, hvorfor?» Stemmen hans fikk en spenning av nysgjerrighet.

Kristina trakk pusten tungt.

«Jeg er ikke helt sikker, men en kvinne sier at hun har funnet en mobiltelefon. Martin mener det kan være Veras.»

«Hvor er det?» spurte Alex utålmodig.

«På Facebook. Jeg sender deg lenken,» svarte Kristina raskt.

Etter å ha avsluttet samtalen logget Alex umiddelbart inn på Facebook. Bildet viste en mobiltelefon med et flerfarget deksel som lå på en kjøkkenduk. Det var ingen tvil – dette var Veras telefon. I teksten sto det at den ville bli returnert til eieren på forespørsel.

Alex gikk inn på profilen, og så et bilde av en hyggelig eldre dame som smilende klemte en gammel, bustete hund. Der sto også navnet hennes, og at hun bodde på Prestebakke. På Gulesider fant Alex adressen og telefonnummeret hennes.

Han fikk ingen svar på telefon, og orket ikke å vente. Han dro på seg joggeskoene, grep bilnøklene og småløp ut av huset.

Han kjørte som en galning på veien oppover, forbi trege lastebiler og gjennom svingene i høy hastighet.

Til slutt kom han frem – til et lite, velstelt hus med en koselig hage bak et lavt gjerde. Han trykket på ringeklokken ved inngangsdøren. Det kom en dempet bjeffing, og den lurvete gamle hunden kom løpende rundt hjørnet fra baksiden av huset. Rett etter hunden dukket en eldre kvinne opp. Alex kjente også henne igjen fra bildet på Facebook.

***

Anders ventet allerede på dem, lent mot panseret på bilen sin. Han hilste og så spørrende på den unge mannen i politiuniform som stod ved siden av Anette. Hun introduserte dem for hverandre:

«Dette er vår nye kollega, Lars Stenersen. Og dette er vår beste kriminaltekniker, Anders Thomsen.»

De nikket kort til hverandre uten å si noe.

«Så, hva har vi her?» spurte Anette.

«Hva har vi?» svarte Anders med et skuldertrekk. «Så langt bare mysterier. På den andre siden, rundt to hundre meter fra veien, fant vi en kurv, men så forsvinner sporet. Frivillige gjennomsøker skogen rundt der nå.»

«Hvorfor er denne siden sperret av?» spurte Anette og så seg rundt.

«Her er det mer interessant. Bli med, så skal jeg vise dere,» sa Anders og gikk raskt foran dem.

De kom snart til en avkjørsel inn til en grusvei.

«Ser dere dekksporene bak bommen? Her har det nylig kjørt en bil. Avtrykkene er ferske i begge retninger.»

«Var bommen åpen?»

«Nei, grunneieren åpnet den for oss med sin nøkkel.»

«Når var han her sist?» spurte Anette mens hun tok frem notatblokken sin.

«Han påstår at han ikke har vært her siden i sommer.»

«Er det noen andre som har nøklene til bommen?»

«Den lokale vaktmannen. Men vi har ikke snakket med ham ennå. Vi ventet på dere.»

«Er det noen tegn til skader på låsen?»

Anders ristet på hodet.

«Greit,» nikket Anette.

«Da går vi videre.»

De fulgte grusveien. På høyre side vokste furuskog, mens en bekk rant på venstre side, skjult bak tette busker. Bekken endte i en liten innsjø. Snart nådde de et område som var avsperret med politibånd.

«Her stod bilen,» forklarte Anders. «Jeg antar at det bare var én person i bilen, eller at passasjerene ikke gikk ut.»

Lars satte seg på huk og studerte fotsporene nøye.

«Har du funnet skostørrelsen?» spurte han med et viktig uttrykk.

Anders sendte ham et skeptisk blikk.

«Førtiseks. All informasjon om denne saken blir beskrevet i min rapport,» svarte han tørt. «Skal vi fortsette?»

Uten å vente på svar snudde Anders seg og marsjerte av sted langs en smal sti ned mot innsjøen.

Før Anette fulgte etter, grep hun Lars i armen og hvisket skarpt:

«Observer, men hold kjeft.»

Lars nikket skyldig.

Underveis pekte Anders på noen dype fotavtrykk og brukne greiner i buskaset. Snart nådde de bredden. Der lå det en gammel motorbåt i lyngen.

«Som dere ser på det sammenpressede gresset, har båten nylig vært i bruk,» sa Anders. «Men her er det ingen steder å dra. Hele innsjøen er godt synlig herfra. Og Vera Hansens fotspor stanser her. Men sporene etter mannen i bilen er synlige i begge retninger. Jeg gjetter på at han bar noe tungt ned mot sjøen, som han ikke hadde med tilbake til bilen.»

«Hvor tung?» spurte Anette.

«Etter dybden på sporet og lengden på skritt å dømme, ganske tungt.»

«Du tror han kastet noe i vannet?»

«Jeg snakker om det jeg ser,» svarte Anders. «Det er opp til dere å trekke konklusjoner. Men vi fant ingenting på bredden.»

«Blod? Tegn til kamp?»

Anders gyste da det kom noen kalde vindkast fra innsjøen.

«Ingenting.»

Anette nikket.

«I rapporten står det at Veras telefon ble funnet i nærheten av innsjøen.»

«Ja, seks meter fra båten,» svarte Anders og pekte.

Anette smalnet øynene mens hun tenkte.

«Hvis vi antar at Vera kan ha vært vitne til noe kriminelt, kunne personen i bilen tatt henne med seg. Men han gikk tilbake til bilen tomhendt. Og, hvis jeg har forstått riktig, ble det ikke funnet spor etter henne nær bilen.»

Anders ristet på hodet.

Anette sukket tungt.

«Vi må tilkalle dykkere.»

«Da rekker jeg kanskje å få meg litt lunsj,» sa Anders mens han sjekket klokken. «Vil du holde meg med selskap?»

Anette skjønte godt at forslaget bare gjaldt henne.

«Lars,» sa hun til lærlingen, «snakk med grunneieren og vaktmannen. Finn ut hvor de var i går kveld og natt, og hvem andre som kan ha nøkler til bommen. Rapporter deretter tilbake til meg.»

Lars sendte et misfornøyd blikk mot henne og gikk motvillig av sted.

Anette skulle akkurat til å sette seg inn i bilen da Alex Hansen ropte etter henne.

«Er det noe nytt?» spurte han nervøst mens han kom nærmere.

«Jeg har ingen nyheter til deg ennå, Alex,» sa hun og tenkte seg om et øyeblikk. «Men du kan kanskje hjelpe oss.»

«Kan jeg?»

«La du merke til i går om bommen på veien mot innsjøen var åpen?»

Alex rynket pannen mens han prøvde å huske.

«Bommen ... Jeg er usikker på hvordan den var da vi kom dit. Jeg la ikke merke til det. Men da jeg skjønte at Vera var borte, var den helt sikkert stengt. Jeg kjørte forbi og så det.»

Anette nikket.

«Var du på den andre siden av bommen?» spurte hun.

«Ja, det var jeg.»

«Når da?»

Etter å ha tenkt litt svarte Alex:

«Nær midnatt.»

«Så du en bil bak bommen?»

Han rynket pannen enda mer.

«En bil? Hvilken bil?»

«Vi vet ikke sikkert,» innrømmet hun. «Kanskje du så bilspor?»

«Spor?» Han ristet på hodet, tydelig forvirret. «Jeg vet ikke. Det var mørkt. Og regnet ...» Stemmen hans ble plutselig svak. «Har dette noe med Vera å gjøre? Ble hun bortført i en bil?»

«Alex, ro deg ned,» sa hun mykt. «Vi vurderer alle mulige teorier. Stol på meg, vi gjør alt som trengs for å finne kona di.» Hun la forsiktig hånden på skulderen hans. «Dra hjem. Du trenger å hvile og få litt søvn. Vi kontakter deg så snart vi har nyheter.»

Alex så henne i øynene.

«Lover du?»

«Jeg lover.»

Endelig satt Anette seg i bilen og så på Anders, som allerede hadde startet motoren.

«Mannen til den savnede,» forklarte hun og nikket mot Alex.

«Jeg vet,» svarte han mens han kjørte ut fra parkeringsplassen. «Jeg møtte ham da han tok med damen som fant telefonen hit.»

Anette så tankefullt ut av vinduet.

«Han sier at bommen var stengt.»

«Det betyr ingenting,» humret Anders. «Bommen ble åpnet, bilen kjørte inn, bommen ble lukket. Det tar et par minutter, ingen vil legge merke til det.»

«Vi skulle ha sjekket om dekkmønstrene på bilen hans stemmer med sporene bak bommen,» innrømmet Anette misfornøyd.

«De stemmer ikke,» svarte Anders selvsikkert. «Jeg har allerede sjekket. Og forresten, han har skostørrelse 44. Han har rukket å sette spor overalt her.»

Hun nikket rolig, klar til å si noe mer, men telefonen i lommen begynte å vibrere. Hun leste meldingen og strammet seg litt opp.

«Jeg har nettopp fått beskjed om at de har funnet ferske bremsespor og glasskår i nærheten. La oss dra dit og ta en titt,» sa hun litt unnskyldende.

Anders sukket tungt. Det så ut som om lunsjen hans måtte vente igjen.

***

Det forferdelige funnet ble hentet opp fra innsjøen ved totiden om ettermiddagen. Anette sto litt til siden, og studerte nøye hvordan Anders undersøkte det ødelagte liket. Han gransket de opprevne sårene med den samme kjølige profesjonaliteten som alltid – uten spor av verken medfølelse eller avsky, bare ren faglig interesse.

«Ut fra forundersøkelsen vil jeg anta at bittmerkene stammer fra et dyr,» sa han endelig og brøt den tunge stillheten.

«Er det varulver i vår fredelige kommune?» spøkte Lars i et desperat forsøk på å skjule kvalmen som boblet i ham. Sjokket krøp inn under huden, og det var en enorm anstrengelse å holde seg rolig.

Anette så bebreidende på den unge kollegaen.

«Uansett er det for tidlig å si noe nå,» avbrøt Anders raskt. «Vi må ta med liket til laboratoriet.»

Anette kjente den tonen godt. Anders unngikk alltid foreløpige konklusjoner av frykt for å bli anklaget for inkompetanse. Denne forsiktigheten grenset tidvis til paranoia. Etter mange års samarbeid visste hun at det var nytteløst å forvente kjappe avklaringer fra ham, men hun håpet fortsatt å få noen opplysninger.

«Har du gjort det jeg ba deg om?» spurte hun Lars oppgitt.

«Ja. Det er to nøkler til bommen. Den ene har grunneieren, Svein Pedersen, pensjonist, 69 år, gift. Han har tre voksne barn som bor i Stavanger, Tromsø og ...», Lars bladde gjennom notatene sine, «... Molde. Pedersen opplyste at han og kona kjørte til Oslo i går. De bodde på Scandic Hotel, spiste middag på en italiensk restaurant. Hotellets sikkerhetsvakter opplyste at gjestene ifølge videokameraene var borte mellom 18:11 og 20:27 og deretter ikke forlot hotellet igjen. Restauranten bekreftet ekteparet Pedersens opphold og lovet å sende regningen og opptakene fra overvåkningskameraene på e-post.»

«Det er ikke nødvendig,» avbrøt Anette og viftet avvisende med hånden.

«Pedersens bil har stått parkert i hotellets parkeringskjeller siden innsjekkingen. Svein Pedersen opplyste at ekstranøkkelen til bommen var i Rolf Monstads besittelse.»

«Hva med Monstad?» spurte Anette utålmodig.

«Rolf Monstad jobber i en lokal butikk. Han er 34 år gammel, gift og har to barn; en gutt på 4 år og en jente på halvannet år. Rolf opplyste at han sist var nede ved vannet for åtte dager siden. Han har ikke lånt ut nøklene til noen. Hele kvelden og natten i går var han hjemme med familien.»

«Bekrefter kona alibiet hans?» spurte Anette mer for syns skyld.

«Selvfølgelig,» svarte Lars med et skuldertrekk. Han snudde seg mot Anders og la til: «Forresten, Rolfs skostørrelse er 46.»

***

Det ble ingen søvn på Alex. Da han kom hjem ventet moren på ham. Sammen pakket de en liten ryggsekk med det mest nødvendige til Emma, hentet henne i barnehagen og overtalte henne til å være hos besteforeldrene en stund alene uten mamma og pappa. Alex fortalte med et smil en morsom historie om hvordan han måtte klatre opp i et tre for å hente ned en rampete kattunge som prøvde å plyndre et kråkereir, og at det var derfor han var så stygt oppklort. Han forsikret Emma om at han og mamma snart ville komme og hente henne igjen, og at de skulle dra til Tusenfryd eller hvor som helst hun ønsket.

Da Emma endelig reiste av sted med farmor, dro Alex hjem – utslitt. Frykten, som han prøvde så hardt å holde dypt inni seg, truet med å bryte løs. Den søvnløse natten gjorde seg merkbar. Han ville bare sette seg ned og lukke øynene, om så bare for et øyeblikk. Men telefonen pep og varslet om en ny melding – Kristina hadde sendt ham en lenke til en artikkel i en lokalavis.

Et kvinnelik er funnet i Danmarkstjern. Politiet i Halden avstår foreløpig fra kommentarer, men vår journalist har fått vite av sikre kilder at kroppen har vært i vannet mindre enn et døgn. Om det er kvinnen som forsvant i området kvelden før, er uvisst. Vi følger utviklingen av saken.

Alex ble iskald. Noe tungt la seg over brystet hans. Han grep telefonen og lette febrilsk etter Anettes nummer i kontaktlisten. Bokstavene danset foran øynene hans, og panikken overskygget alt annet. Til slutt fant han nummeret, men linjen var opptatt. Han ringte igjen og igjen, men fikk bare opptattsignaler, som dunket i hodet hans som en hammer.

Fortvilet bestemte han seg for å dra til innsjøen selv, men akkurat da ringte telefonen. Det var Anette.

Noe inni ham brast. Alex stirret på skjermen, lammet av frykt. Med skjelvende fingre trykket han på svar-knappen og sank ned på en stol.

«Alex,» sa Anette med nøktern stemme. «Jeg er redd jeg har dårlige nyheter. Vi har funnet liket av en kvinne i innsjøen. Du må komme ned for en identifikasjon.»

Alex var taus, prøvde å forstå det han nettopp hadde hørt. Hjertet frøs til is, og ordene satte seg fast i halsen.

«Alex, hører du meg?» spurte Anette utålmodig.

«Ja, selvfølgelig,» fikk han endelig frem med en hes stemme. «Når? Hvor?»

«Om en time. Jeg sender deg adressen.»

«Jeg kommer,» hvisket han før samtalen ble brutt.

Alex dro med en gang. Halden var en liten by, og det meste i byen lå mindre enn en halvtime unna. Men å vente hjemme til avtalt tid var uutholdelig. Han kom frem førti minutter for tidlig, og ble sittende i bilen og vente foran en kjedelig grå bygning mens han stirret tomt foran seg. Det er ikke henne. Det er ikke henne, gjentok han som et mantra, i et forsøk på å fordrive frykten.

Tiden gikk fryktelig sakte. Med hvert minutt fylte tvilen og skrekken mer og mer av tankene hans.

Til slutt ankom bilen med de samme politifolkene som hadde besøkt ham om morgenen. Alex tok seg sammen og fulgte etter dem.

Innenfor var det sterilt og kaldt. Liket, dekket av et laken, lå på et metallbord.

«Alex, er du klar?» spurte Anette. Da han nikket, trakk hun tilbake lakenet.

Alex rygget raskt bakover. Ansiktet hans ble momentant blekt, hendene begynte å skjelve, og pusten ble ujevn og rask.

«Er det henne? Alex, er det Vera?» Anettes stemme hørtes fjern ut, som om den kom fra et annet rom.

Alex kunne ikke rive blikket løs fra kroppen. Tårer rant nedover kinnene hans. Han hadde problemer med å puste, og halsen var for tørr til å forme ord.

